ვლადიმერ აფხაზავა

ვლადიმერ (ლადო) აფხაზავა (დ. 9 იანვარი, 1976, ნიგვზიანი, ლანჩხუთის მუნიციპალიტეტი) — ქართველი პედაგოგი, სამოქალაქო განათლების მასწავლებელი. 2017 წელს გახდა მასწავლებლის ეროვნული ჯილდოს პირველი მფლობელი; 2019 წელს კი მოხვდა Global Teacher Prize-ის Top 10 ფინალისტთა შორის.

 ბიოგრაფია 
აფხაზავა დაიბადა სოფელ ნიგვზიანში. 1993 წელს დაამთავრა ნიგვზიანის საშუალო სკოლა, ხოლო 1999 წელს — წარჩინებით ბათუმის კოოპერაციული ინსტიტუტის ეკონომიკის ფაკულტეტი.

2010 წლიდან მუშაობს სოფელ ჩიბათის საჯარო სკოლაში სამოქალაქო განათლების მასწავლებლად, ხოლო 2012 წლიდან არის მცირე საოჯახო სახლის მენეჯერი, სადაც რვა ბავშვი ცხოვრობს.

 პედაგოგიური ხედვები და პროექტები 
აფხაზავას მიზანია, მოსწავლეები ჩამოყალიბდნენ აქტიურ მოქალაქეებად და თანამედროვე საზოგადოების ლიდერებად — დამოუკიდებელ, კრიტიკულად მოაზროვნე პიროვნებებად, რომლებსაც შეუძლიათ საკუთარი აზრის გამოხატვა და ინიციატივების განხორციელება. სწავლების პროცესში განსაკუთრებულ ყურადღებას უთმობს პროექტულ სწავლებას და მრავალფეროვან სასწავლო გარემოს; ხშირად ატარებს გაკვეთილებს არაფორმალურ სივრცეებში, რათა ყოველი მოსწავლე იყოს აქტიურად ჩართული.

2003 წელს დააფუძნა არაფორმალური განათლების ბანაკი, რომელსაც მოსწავლეებმა „ლადოს ბანაკი“ უწოდეს.

მისი ინიციატივით განხორციელდა არაერთი სკოლის მასშტაბის პროექტი: „დემოკრატიული რევოლუცია“ — სკოლის მენეჯმენტის განახლებისა და მოსწავლეთა ინიციატივების მხარდაჭერისთვის; „ეთნო რძლები“ — მულტიკულტურალიზმისა და ტოლერანტობის ხელშესაწყობად, რომელმაც საერთაშორისო აღიარება მოიპოვა.

 საზოგადოებრივი და სამოქალაქო აქტივობა 
მის საქმიანობას აერთიანებს დევიზი — „ბავშვი უპირველეს ყოვლისა“. განსაკუთრებულ მნიშვნელობას ანიჭებს ბავშვთა უფლებების დაცვას; თანამშრომლობს სოციალურ სამსახურებთან, ეწინააღმდეგება არასრულწლოვანთა შრომით ექსპლუატაციასა და სასწავლო პროცესიდან მოწყვეტას (მათ შორის სეზონურ სამუშაოდ საზღვარგარეთ გასვლას). აფხაზავა აქტიურად თანამშრომლობს კოლეგებთან — არა მხოლოდ საკუთარ სკოლაში, არამედ რეგიონულ და ეროვნულ დონეზე — გამოცდილებისა და მეთოდოლოგიური სიახლეების გასაზიარებლად.

 აღიარება 
2017 წლის 5 ოქტომბერს აფხაზავას გადაეცა მასწავლებლის ეროვნული ჯილდო და გახდა მისი პირველი მფლობელი.  
2018 წლის 13 დეკემბერს მოხვდა Global Teacher Prize-ის Top 50 სიაში, ხოლო 2019 წლის 21 თებერვალს — მსოფლიოს საუკეთესო მასწავლებლის Top 10 ფინალისტს შორის.

 რესურსები ინტერნეტში 
 Global Teacher Prize — 2019 Top 10 finalists  
 TPrize.ge — ლადო აფხაზავა გლობალური ჯილდოს ფინალში  
 „მე არ ვარ ჩვეულებრივი მასწავლებელი — ლადო აფხაზავა“  

 სქოლიო 

კატეგორია:ქართველი პედაგოგები
კატეგორია:მასწავლებლის ეროვნული ჯილდოს მფლობელები
კატეგორია:დაბადებული 1976
კატეგორია:ლანჩხუთის მუნიციპალიტეტში დაბადებულები
კატეგორია:ცოცხალი ადამიანები